กองตราสารหนี้6เดือนได้2.75-2.85%
กองทุนตราหนี้ไทย-เทศ อายุ 6 เดือน ผลตอบแทนใกล้กัน กรุงไทยลงทุนเงินฝาก-ตั๋วแลกเงินเอกชนได้ 2.75% กรุงศรีผสมเงินฝากต่างประเทศให้ 2.85%
14 พ.ย. 2555

กองทุนตราหนี้ไทย-เทศ อายุ 6 เดือน ผลตอบแทนใกล้กัน กรุงไทยลงทุนเงินฝาก-ตั๋วแลกเงินเอกชนได้ 2.75% กรุงศรีผสมเงินฝากต่างประเทศให้ 2.85% 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า บริษัทเปิดจำหน่ายรอบใหม่ กองทุนเปิดกรุงไทยสมาร์ท อินเวส 6 เดือน 2 อายุ 6 เดือน จนถึงวันที่ 16 พ.ย. เน้นลงทุนในเงินฝาก และตั๋วแลกเงินของภาคเอกชนที่มีอันดับเครดิตตั้งแต่ BBB+ ขึ้นไป ผู้ลงทุนจะได้รับผลตอบแทนประมาณ 2.75% ต่อปี
นายสมชัย กล่าวอีกว่า สำหรับอัตราผลตอบแทนพันธบัตรรัฐบาลระยะสั้นในช่วงรุ่นอายุ 1 เดือน ถึง 1 ปี มีการปรับตัวลดลงอยู่ในช่วง 2.69-2.75% พันธบัตรธนาคารแห่งประเทศไทย อายุ 6 เดือน มีผลประมูลล่าสุดอยู่ที่ 2.73-2.74% ผลตอบแทนเฉลี่ยอยู่ที่ 2.73641% 
ด้านอัตราผลตอบแทนของเงินฝากและตราสารระยะสั้นของธนาคารพาณิชย์ อัตราดอกเบี้ยระยะสั้น 3-6 เดือน ปรับตัวลดลง เนื่องจากผลอัตราดอกเบี้ยนโยบายปรับลดลง ขณะที่อัตราดอกเบี้ยเงินฝากประจำของธนาคารพาณิชย์ไทยขนาดใหญ่ประเภท 6 เดือน อยู่ระหว่าง 2.00-2.25% สำหรับธนาคารขนาดเล็กอยู่ที่ประมาณ 2.00-3.250% ก่อนหักภาษี 
“ดังนั้นกองทุนตราสารหนี้จึงเป็นทางเลือกที่น่าสนใจ สำหรับผู้ที่รับความเสี่ยงได้ในระดับต่ำ เพราะผลตอบแทนไม่เสียภาษี” นายสมชัย กล่าว
นายฉัตรพี ตันติเฉลิม ประธาน|เจ้าหน้าที่บริหาร บลจ.กรุงศรี กล่าวว่า บริษัทเปิดเสนอขายกองทุนเปิดกรุงศรีตราสารหนี้ 6M44 อายุประมาณ 6 เดือน เน้นลงทุนในตราสารหนี้ทั้งในประเทศและต่างประเทศ เช่น ตราสารหนี้ภาครัฐไทย 27% ตราสารหนี้ระยะสั้นออกโดยธนาคารกรุงศรีอยุธยา 5% ตั๋วแลกเงินออกโดยบริษัท อยุธยา แคปปิตอล ออโต้ ลีส 24% เงินฝากธนาคารออมสิน 20% และเงินฝากธนาคาร Abu Dhabi Commercial Bank (สหรัฐอาหรับเอมิเรตส์) 24% โดยนักลงทุนจะได้รับผลตอบแทนประมาณ 2.85% ต่อปี